b'\n_START_ARTICLE_\nVaistin\xc4\x97 agurkl\xc4\x97\n_START_SECTION_\nPritaikymas\n_START_PARAGRAPH_\n\xc5\xbdieduose yra nektaro, tod\xc4\x97l augalas medingas, j\xc4\xaf noriai lanko bit\xc4\x97s._NEWLINE_I\xc5\xa1 \xc5\xbeied\xc5\xb3 gaunami \xc5\xbeali da\xc5\xbeai. \xc5\xa0aknyse yra alkanino, kuris nuda\xc5\xbeo viln\xc4\x85 raudona spalva.\n_START_SECTION_\nMityba\n_START_PARAGRAPH_\nJauni vaistin\xc4\x97s agurkl\xc4\x97s lapai yra \xc5\xa1vie\xc5\xbei\xc5\xb3 agurk\xc5\xb3 kvapo ir naudojami salotoms kaip prieskonis._NEWLINE_Agurkl\xc4\x97s lapai, i\xc5\xa1mirkyti acte, valgomi pana\xc5\xa1iai kaip \xc5\xa1pinatai. \xc5\xbdied\xc5\xb3 ir d\xc5\xbeiovint\xc5\xb3 stieb\xc5\xb3 antpilas vertinamas d\xc4\x97l jo gaivinan\xc4\x8dio efekto ir da\xc5\xbenai naudojamas paskaninti salotoms, marinavimui.\n_START_SECTION_\nVaistin\xc4\x97s augalo savyb\xc4\x97s\n_START_PARAGRAPH_\nVaistams \xc5\xbeiedai, stiebai ir lapai renkami \xc5\xbeyd\xc4\x97jimo metu ir d\xc5\xbeiovinami prie\xc5\xa1 saul\xc4\x99 arba gerai v\xc4\x97dinamoje patalpoje._NEWLINE_Agurkl\xc4\x97s aliejus, gaunamas i\xc5\xa1 augalo s\xc4\x97kl\xc5\xb3, yra vienas geriausi\xc5\xb3 gama-linolenin\xc4\x97s r\xc5\xabg\xc5\xa1ties \xc5\xa1altini\xc5\xb3 (jos turi iki 24\xc2\xa0%), tod\xc4\x97l naudojamas medicinos tikslais. Gama-linolenin\xc4\x97s r\xc5\xabg\xc5\xa1ties kiekiu agurkl\xc4\x97 gerokai lenkia juod\xc5\xb3j\xc5\xb3 serbent\xc5\xb3 (turi iki 15\xc2\xa0% GLR) ir nakvi\xc5\xa1\xc5\xb3 (turi iki 8\xc2\xa0% GLR) aliejus. Kai kurie tyrimai rodo, kad \xc5\xa1is aliejus yra efektyvus reumatizmo atvejais._NEWLINE_Kaip vaistiniai augalai agurkl\xc4\x97s lapai Europos medicinos istorijoje fig\xc5\xabruoja labai seniai. Viduram\xc5\xbeiais vyne i\xc5\xa1mirkyt\xc5\xb3 lap\xc5\xb3 ir \xc5\xbeied\xc5\xb3 g\xc4\x97rimas buvo naudojamas melancholijai i\xc5\xa1bla\xc5\xa1kyti._NEWLINE_Ant\xc5\xbeemin\xc4\x97 dalis \xe2\x80\x93 kaip \xc5\xa1velninanti, diuretin\xc4\x97 priemon\xc4\x97, gerina med\xc5\xbeiag\xc5\xb3 apykait\xc4\x85._NEWLINE_Lap\xc5\xb3 ir \xc5\xbeied\xc5\xb3 arbata \xe2\x80\x93 kaip preparatas reumatizmo, bronchito bei per\xc5\xa1alimo simptomams palengvinti._NEWLINE_Antpilas vartojamas kaip silpnai \xc5\xa1lapimo i\xc5\xa1siskyrim\xc4\x85 ir prakaitavim\xc4\x85 skatinantis, vidurius paleid\xc5\xbeiantis vaistas._NEWLINE_D\xc4\x97l agurkl\xc4\x97je esan\xc4\x8di\xc5\xb3 gleivi\xc5\xb3 j\xc4\x85 galima vartoti kaip mink\xc5\xa1tinant\xc4\xaf bei aptraukiant\xc4\xaf vaist\xc4\x85. Antpilas padeda nuo funkcini\xc5\xb3 nerv\xc5\xb3 lig\xc5\xb3, \xc5\xa1irdies neurozi\xc5\xb3, reumatini\xc5\xb3, podagros ir kit\xc5\xb3 raumen\xc5\xb3 bei s\xc4\x85nari\xc5\xb3 skausm\xc5\xb3. Gaminamas saus\xc5\xb3 \xc5\xbeied\xc5\xb3 (1:40) arba \xc5\xbeol\xc4\x97s (1:20) antpilas, geriamas 3-4 kartus per dien\xc4\x85 po 1/3-1/4 stiklin\xc4\x97s._NEWLINE_Nuo pabrinkim\xc5\xb3, inkst\xc5\xb3 u\xc5\xbedegim\xc5\xb3, reumatini\xc5\xb3 skausm\xc5\xb3 rekomenduojamas antpilas, kuriam imama 10 g \xc5\xbeol\xc4\x97s su \xc5\xbeiedais (2 valgomieji \xc5\xa1auk\xc5\xa1tai) ir u\xc5\xbepilama stikline verdan\xc4\x8dio vandens. Laikoma 5 val. sandariai u\xc5\xbedengtame inde, perko\xc5\xa1iama, pridedama cukraus. Geriama kelias dienas po valgom\xc4\x85 \xc5\xa1auk\xc5\xa1t\xc4\x85 5-6 kartus per dien\xc4\x85._NEWLINE_Dermatologijoje agurkl\xc4\x97s turintys preparatai naudojami atopinio dermatito, psoriaz\xc4\x97s atvejais bei odos dr\xc4\x97gm\xc4\x97s balansui palaikyti._NEWLINE_Homeopatijoje i\xc5\xa1 \xc5\xa1vie\xc5\xbei\xc5\xb3 agurkl\xc4\x97s lap\xc5\xb3 daroma esencija, i\xc5\xa1 kurios gaminami vaistai._NEWLINE_Nors dabar agurkl\xc4\x97 parduodama tik kaip vaista\xc5\xbeolinis preparatas, anks\xc4\x8diau ji buvo oficialus vaistas Vokietijoje, Ispanijoje, Portugalijoje, Rumunijoje, Venesueloje ir Meksikoje.'